PATVIRTINTA

Kauno miesto savivaldybės tarybos

2013 m. sausio 17 d.

sprendimu Nr. T-17

(Kauno miesto savivaldybės tarybos

2019 m. rugsėjo 10 d.

sprendimo Nr. [T-423](file:///C:\Users\romecepu\AppData\Local\Temp\t199423.docx)

redakcija)

KAUNO MIESTO SAVIVALDYBĖS PAJAMŲ, SURENKAMŲ UŽ GYVENAMŲJŲ PATALPŲ NUOMĄ, PLANAVIMO, NAUDOJIMO, APSKAITOS IR ATSKAITOMYBĖS TVARKOS APRAŠAS

I SKYRIUS

BENDROSIOS NUOSTATOS

1. Šis aprašas reglamentuoja Kauno miesto savivaldybės (toliau – Savivaldybė) pajamų, surenkamų už Savivaldybės gyvenamųjų patalpų nuomą (toliau – nuomos lėšos), planavimą, naudojimą, apskaitą ir atskaitomybę.

**II SKYRIUS**

**NUOMOS LĖŠŲ PLANAVIMAS**

2. Nuomos lėšas sudaro pajamos, surinktos už Savivaldybei priklausančių gyvenamųjų patalpų nuomą, apskaičiuotos vadovaujantis Lietuvos Respublikos Vyriausybės 2001 m. balandžio 25 d. nutarimu patvirtinta Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika (Lietuvos Respublikos Vyriausybės 2014 m. gruodžio 23 d. nutarimo Nr. 1487 redakcija) ir pervestos į Savivaldybės administracijos gyvenamųjų patalpų nuomos kaupiamąją sąskaitą banke (toliau – Savivaldybės administracijos sąskaita).

**III SKYRIUS**

**NUOMOS LĖŠŲ NAUDOJIMAS, APSKAITA IR ATSKAITOMYBĖ**

3. Nuomos lėšos naudojamos:

3.1. gyvenamųjų patalpų Savivaldybei nuosavybės teise priklausančios dalies namo atnaujinimo (modernizavimo) ir bendrojo naudojimo objektų atnaujinimo (projektavimo ir statybos rangos) išlaidoms, su šiomis patalpomis susijusioms bendrosioms konstrukcijoms, bendrojo naudojimo patalpoms ir bendrajai inžinerinei įrangai atnaujinti, remontuoti ir avarinių situacijų likvidavimo darbų išlaidoms apmokėti;

3.2. ekspertų paslaugoms apmokėti;

3.3. projektavimo paslaugoms apmokėti;

3.4. inžinerinių įvadų (šildymo, elektros, dujų, vandentiekio ir kanalizacijos komunikacijos) į Savivaldybei nuosavybės teise priklausančią gyvenamąją patalpą atnaujinimo ar įrengimo išlaidoms apmokėti;

3.5. laisvoje Savivaldybei nuosavybės teise priklausančioje patalpoje:

3.5.1. remonto darbų išlaidoms apmokėti;

3.5.2. įvykusių avarijų pasekmėms likviduoti ir žalai atlyginti;

3.5.3. susidėvėjusių langų, įėjimo durų, šildymo sistemos įrangos (radiatorių, šildymo katilo, vandens šildytuvo), viryklių remonto arba pakeitimo išlaidoms apmokėti;

3.6. išnuomotoje Savivaldybei nuosavybės teise priklausančioje patalpoje:

3.6.1. susidėvėjusių bendrojo naudojimo inžinerinių tinklų (šildymo, elektros, dujų, vandentiekio ir kanalizacijos komunikacijos) avarijų lokalizavimo ir likvidavimo išlaidoms apmokėti;

3.6.2. įvykusių avarijų pasekmėms likviduoti ir žalai atlyginti;

3.7. išlaidoms, susijusioms su žemės sklypo prie Savivaldybei nuosavybės teise priklausančio gyvenamojo namo (ar jo dalies) detaliojo plano rengimu, žemės sklypo ribų pažymėjimu vietovėje ir sklypo įregistravimu Nekilnojamojo turto registre, apmokėti;

3.8. žemės sklypo nuomos išlaidoms proporcingai Savivaldybės gyvenamųjų patalpų nuosavybės daliai bendrojoje dalinėje nuosavybėje apmokėti;

3.9. nuomos sutarčių įregistravimo Nekilnojamojo turto registre išlaidoms apmokėti;

3.10. kadastro ir registro paslaugoms apmokėti;

3.11. išlaidoms už Gyventojų registro tarnybos prie Lietuvos Respublikos vidaus reikalų ministerijos išduodamas pažymas apmokėti;

3.12. antstolių paslaugoms apmokėti;

3.13. laikinai neapgyvendintų gyvenamųjų patalpų išlaidoms už paslaugas apmokėti;

3.14. gyvenamųjų patalpų nuomos išlaidoms administruoti. Šios išlaidos sumokamos Savivaldybės gyvenamųjų patalpų nuomos administratoriui pagal sutartinius įsipareigojimus;

3.15. daugiabučių gyvenamųjų namų, kuriuose yra Savivaldybei nuosavybės teise priklausančių gyvenamųjų patalpų, įvažiuojamųjų kelių ir automobilių stovėjimo aikštelių dangos remonto išlaidoms apmokėti;

3.16. korespondencijos parengimo ir išsiuntimo paslaugų išlaidoms apmokėti;

3.17. kaupiamosioms įmokoms, skirtoms namui, kuriame yra Savivaldybei nuosavybės teise priklausančios gyvenamosios patalpos, atnaujinti pagal privalomuosius statinių naudojimo priežiūros reikalavimus;

3.18. namo bendrojo naudojimo objektų administravimo ir nuolatinės techninės priežiūros paslaugų teikimo mėnesinėms išlaidoms, tenkančioms name esančioms Savivaldybei nuosavybės teise priklausančioms gyvenamosioms patalpoms, apmokėti;

3.19. teismų priteistoms išlaidoms apmokėti;

3.20. Savivaldybės socialinio būsto plėtrai;

3.21. išlaidoms už statinių, jų dalių išardymą ir likvidavimą apmokėti;

3.22. nekilnojamojo turto vertinimo paslaugoms apmokėti;

3.23. kitoms šiame apraše nenurodytoms išlaidoms, susijusioms su Savivaldybės valdomomis ar įsigyjamomis Savivaldybės funkcijoms vykdyti gyvenamosiomis patalpomis, apmokėti.

4. Nuomos lėšos kaupiamos atskiroje Savivaldybės administracijos sąskaitoje ir ne rečiau kaip kartą per mėnesį pervedamos į Savivaldybės iždo sąskaitą.

5. Nuomos lėšų apskaitą tvarko Savivaldybės administracijos padalinys, vykdantis Savivaldybės administracijos buhalterinę apskaitą.

6. Nuomos lėšų surinkimą administruoja Savivaldybės administracijos padalinys, administruojantis Savivaldybės gyvenamųjų patalpų nuomą (toliau – Skyrius).

7. Einamaisiais biudžetiniais metais nepanaudotos nuomos lėšos kitais metais gali būti naudojamos:

7.1. šio aprašo 3 punkte nurodytų išlaidų skoloms dengti;

7.2. tęstiniams darbams ir kitoms reikmėms teisės aktų nustatyta tvarka finansuoti.

8. Duomenis apie nuomos lėšų surinkimą ir naudojimą kitais metais teikia Skyrius ta pačia tvarka ir terminais, kaip ir duomenis Savivaldybės biudžeto projektui rengti.

# IV SKYRIUS

# ATSAKOMYBĖ

9. Skyrius atsako už tikslinį nuomos lėšų panaudojimą.

10. Savivaldybės administracijos padalinys, vykdantis Savivaldybės administracijos buhalterinę apskaitą, atsako už tinkamą nuomos lėšų apskaitos tvarkymą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_